Trine Bramsen færdig som it-ordfører - her er hendes afløser

Bølgerne gik højt om Socialdemokraternes it-ordfører, Trine Bramsen, efter hun i et gæsteblogindlæg på Version2 den 2. august var efter danske it-folk for at klæde sig dårligt og være kedelige at høre på.

Nu ser Trine Bramsens dage som it-ordfører ud til at være talte.

I stedet for at være it-ordfører skal Trine Bramsen nu være retsordfører, skriver flere medier om den interne rokade, socialdemokraterne er i fuld gang med efter den seneste regeringsrokade.

Posten som it-ordfører går til Karin Gaardsted, som officielt vil blive udnævnt på et gruppemøde hos Socialdemokraterne klokken 11 tirsdag formiddag. Det erfarer Version2, ligesom rygterne om udnævnelsen løber hurtigt på Twitter.

Den 58-årige Karin Gaardsted er uddannet folkeskolelærer, men har i mange år været ude af folkeskolen, senest som udviklingschef i Kommunernes Skolebiblioteksforening mellem 2002 og 2009, og viceborgmester i Viborg mellem 2006 og 2011.

Hun kom i folketinget ved valget i 2011 og har indtil nu ikke haft ordførerposter for det store, regeringsbærende parti.

Trine Bramsen kom i alvorlig modvind blandt it-folk efter sit indlæg om hvide tennissokker - humoristisk døbt ’sokkegate’ - og en Facebook-side blev i den anledning oprettet med det ene formål at få Trine Bramsen stoppet som Socialdemokraternes it-ordfører. Siden har nu over 2.500 støtter.

Om balladen i anledning af Trine Bramsens blogindlæg på Version2 har haft betydning for rokaden er dog umuligt at vurdere.

Opdateret 11.32: Socialdemokraterne har nu udsendt en pressemeddelelse, hvor ovenstående bekræftes.